Legătura dintre substanțele chimice, pietrele semiprețioase și cele 12 zodii

Organismul uman conţine 4 elemente chimice fundamentale în procent de 97 %, şi anume: oxigen, hidrogen, azot şi carbon, procentul de 3 % este dat de substanţele minerale.

Cercetările efectuate de dr. W.H.Schussler, dr. I.E.Perry şi dr. G.Carey au demonstrat faptul că între constelaţia zodiacală ( zodia ), care guvernează o fiinţă la naştere şi substanţele minerale necesare organismului său, există o corespondenţă precisă şi bine definită.

S-a stabilit că sunt 12 substanţe necesare proceselor vitale: fosfat de fier; fosfat de magneziu; fosfat de sodiu, fosfat de calciu; fosfat de potasiu; sulfat de sodiu; sulfat de potasiu; sulfat de calciu; clorură de potasiu;  clorură de sodiu; fluorură de calciu; siliciu.

Fiecare persoană, în funcţie de zodia sa, are o afinitate specifică pentru una din cele 12 substanţe, numite şi „sărurile lui Schussler”. Necesarul de substanţe minerale, vitale organismului, poate fi asigurat printr-o alimentaţie echilibrată, care trebuie să conţină în mod preponderent şi substanţa specifică fiecărei zodii. De asemenea, s-a demonstrat că există o legătură între pietrele semipreţioase şi semnul zodiacal.

VĂRSĂTOR ( 21.01-19.02 )
Piatra recomandată este zirconul, îi poartă noroc granatul, piatră a stabilităţii, a dragostei şi a ordinii. Substanţa caracteristică zodiei este clorura de sodiu (sarea de bucătărie)-sare neiodată, care reglează şi necesarul de lichide din organism. Dezechilibrul acestei substanţe duce la afecţiuni ale rinichilor, arterite, favorizarea producerii accidentelor vasculare. Sursele naturale de clorură de sodiu sunt : spanac, salata, ţelina, varza, ridichi, porumb, alune, nuci, mere, pere, piersici, lămâi, portocale, mandarine.

PEŞTI ( 20.02-20.03 )
Piatra recomandată este citrinul, îi poartă noroc ametistul, piatră protectoare, stimulează psihicul. Substanţa caracteristică zodiei este fosfatul de fier, din care elementul important este fierul, care aigură transportul oxigenului în organism.Carenţa lui duce la anemie, deficienţe respiratorii, tahicardie, hemoragii. Sursele naturale care conţin suficient fosfat de fier sunt: fasolea uscată, caise, piersici, mere, struguri, stafide, citrice, gălbenuşul de ou crud.

BERBEC ( 21.03-20.04 )
Piatra recomandată este ametistul, îi poartă noroc diamantul, piatră a perfecţiunii, care aduce claritate în gândire, bunăstare şi abundenţă. Substanţa caracteristică zodiei este fosfatul de potasiu, a cărei insuficienţă duce la alterarea funcţiilor sistemului nervos, în special a activităţii cerebrale. Sursele naturale de fosfat de potasiu sunt : salata, varza, conopida, spanac, cartofi, castravete, ridichi, ceapa, măsline, mere.

TAUR ( 21.04-20.05 )
Piatra recomandată este agatul, îi poartă noroc safirul, piatră puternic protectoare faţă de energiile negative. Substanţa caracteristică zodiei este sulfatul de sodiu, care controlează şi reglează cantitatea de apă din organism. Carenţa sulfatului de sodiu este dată în general de funcţionarea necorespunzătoare a vezicii biliare. Sursele naturale de sulfat de sodiu sunt : sfecla roşie, spanac, conopida, ridichi, castravete, ceapa, dovleac.

GEMENI ( 21.05-21.06 )
Piatra recomandată este acvamarinul, îi poartă noroc smaraldul, agata, piatră a longevităţii. Substanţa caracteristică zodiei este clorura de potasiu, a cărei insuficienţă duce la diminuarea procesului de regenerare a ţesuturilor şi dificultăţi în funcţionarea aparatului respirator. Sursele naturale de clorură de potasiu sunt : fasolea verde, spanac, conopida, morcovi, ţelina, prune, caise.

RAC ( 22.06-22.07 )
Piatra recomandată este chihlimbarul, îi poartă noroc calcedonia, smaraldul, piatră a norocului. Substanţa caracteristică zodiei este fluorura de calciu, a cărei insuficienţă afectează sistemul osos, dantura şi vederea. Sursele naturale de fluorură de calciu sunt: secara şi gălbenuşul de ou crud.

LEU ( 23.07-23. 08 )
Piatra recomandată este rubinul, îi poartă noroc jadul, onixul, piatră care stimulează forţa interioară. Substanţa caracteristică zodiei este fosfatul de magneziu, care este esenţial în formarea sistemului osos şi în funcţionarea 	nervilor motori. Sursele naturale de fosfat de magneziu sunt : produse de grâu şi secară, alune, ţelina, smochine, nuci, lămâi, piersici, seminţe de floarea-soarelui, mere.

FECIOARA (24.08-22.09)
Piatra recomandată este onixul, îi poartă noroc carneolul, piatră stimulativă, care generează energie. Substanţa caracteristică zodiei este sulfatul de potasiu, care reglementează metabolismul lipidelor şi ajută la transportul oxigenului în celule. Insuficienţa sulfatului de potasiu generează deficienţe în îndeplinirea normală a funcţiilor pielii. Sursele naturale de sulfat de potasiu sunt : grâu, secară şi ovăz (germinate ), andive, alune, măsline, brânză, citrice.

BALANŢA ( 23.09-22.10 )
Piatra recomandată este malahitul, îi poartă noroc opalul, piatră care stimulează creativitatea şi vitalitatea. Substanţa caracteristică zodiei este fosfatul de sodiu, care este esenţială pentru menţinerea nealterată a echilibrului acido-bazic al organismului. Lipsa acestei substanţe provoacă suferinţe reumatice şi gută. Sursele naturale de fosfat de sodiu sunt : fasolea, spanac, cartofi, sfecla, porumb, orez nedecorticat, alune, căpşuni, stafide,mere.

SCORPION ( 23.10-22.11)
Piatra recomandată este hematitul, îi poartă noroc berilul, acvamarinul, piatră care facilitează comunicarea cu planurile superioare ale existenţei. Substanţa caracteristică zodiei este sulfatul de calciu, a cărei insuficienţă favorizează apariţia infecţiilor respiratorii, a sinuzitelor şi a rinitelor, sterilitatea. Sursele naturale de sulfat de calciu sunt : conopida, ridichi, prune, smochine.

SĂGETĂTOR (23.11-21.12)
Piatra recomandată este turcoazul, îi poartă noroc topazul, chihlimbarul, piatră a sănătăţii, care creează o stare de bună dispoziţie. Substanţa caracteristică zodiei este siliciul, care asigură stabilitatea sistemului termoreglator al organismului şi rezistenţa sistemului nervos. Sursele naturale bogate în siliciu, sunt : smochine, prune, căpşuni, cartofi, gălbenuşul de ou crud, coaja fructelor şi legumelor.

CAPRICORN(22.12-20.01)
Piatra recomandată este fluorina, îi poartă noroc rubinul, piatră care ajută la depăşirea obstacolelor. Substanţa caracteristică zodiei este fosfatul de calciu, care este necesară pentru formarea şi menţinerea integrităţii sistemului osos, dar şi în formarea sucurilor gastrice. Sursele naturale de fosfat de calciu, sunt : varza, orez nedecorticat, alune, citrice, lapte, brânza de vaci.

Putem să ne ajutăm organismul să funcţioneze corect, ţinând cont de substanţele necesare, printr-o alimentaţie corectă, dar şi purtând pietrele asociate semnului zodiacal, care exercită o influenţă benefică asupra vieţii noastre, având efecte de potenţare sau calmare a unor caracteristici zodiacale, ducând la o armonie.

Autor: Cornea Maria Eftihea

Bibliografie

1.https://profesordechimie.wordpress.com/2013/03/22/legatura-dintre-substantele-chimice-pietre-semipretioase-si-cele-12-zodii/

2.http://www.didactic.ro/materiale-didactice/127805_legatura-dintre-substantele-chimice-pietrele-semipretioase-si-cele-12-zodii